НОВ БЪЛГАРСКИ УНИВЕРСИТЕТ

ДЕПАРТАМЕНТ ИЗЯЩНИ ИЗКУСТВА

ПРОГРАМА „ВИЗУАЛНО-ПЛАСТИЧНИ ИЗКУСТВА“

**ПРЕДСТАВЯНЕ НА ДИМИТЪР ХИНКОВ**

във връзка със Докторската защита на тема:

*„Нови технологии и материали при създаването на живописната картина през втората половина на XX и началото на XXI век“*

**Димитър Хинков** е типичен представител на поколението художници извели себе си като резултат от времето през 80-те 90-те години на миналия век.

Творческите събития случили се през тези две десетилетия, особено последното, провокират големи промени в българското изкуство.

През тези две десетилетия художниците експериментират с различни материали и средства, които основно променят картинното поле. Творбата става обект, провокиращ автономна визия - самостоятелна природа извън реалната образна стойност на заобикалящата ни среда. Не че светът, в който живеем не ни влияе, но образът и сюжетът са премахнати като структурна определеност на картината. Остава чистата поетика на идеята, извлечена чрез средствата и материалите, с които художниците експериментират, за да изразят своята философия.

**Димитър Хинков** е типичен представител на това поколение художници. Разработва алтернативни материали и техники при създаване на живописното произведение. Той проявява любопитство и натрупва знания за техните специфични характеристики и художествени възможности. Неговата пластична определеност се структурира в чистата абстракция, до компромис чрез установяване на композиционна структура от образи на натюрморта и човешката фигура. Но образите продължават да носят своята абстрактна условност.

Те не се натрапват, а стават част от пластичната визия на използваните материали и играят първостепенна роля за художествената определеност на произведението.

**Димитър Хинков** е последователен в своя естетически избор. Произведенията му носят отпечатък на талант и култура на експеримента.

Изкуството му действа магнетично със своя колорит и богат динамичен експресивен жест, а така също с аскетична монохромна сгъстеност,

Позволих си тези редове за **Димитър Хинков**, защото базата за написването на докторската дисертация е самият творчески резултат на художника и времето, което го определя през последните две десетилетия на XX век. Неговият труд разглежда историческия период от развитието на българското изкуство (1960 - 2000). Време, което бележи нови завоевания на ценностите в нашия художествен свят. Време, провокирано от промяната на крайния политически диктат върху творците и наличието на по-голяма информация за динамичните процеси в изкуството ставащи в свободния свят.

Основната теза в труда на **Димитър Хинков е**, че избраният материал, експеримента и свободната воля дават възможност за еволюцията на българското изкуство и неговото право да се родее със световното.

Неговата дисертация има заслугата да направи цялостно изследване на провокациите от избрания материал и начина му на употреба, което определи новите пластични граници на картинното поле на съвременното българско изобразително изкуство.

Този труд става ценен и с това, че в българската изкуствоведческа литература не е известен анализ посветен на проблематиката на новите технологии и материали.

Докторантският резултат има за цел да нарисува една правилна и достоверна картина на промяната на художествените процеси в развитието на съвременното българско изкуство.

**проф. Николай Майсторов,** научен ръководител

09.11.2014 г.